b'\n_START_ARTICLE_\nDe nasjonale forskningsetiske komiteene\n_START_SECTION_\nHistorikk\n_START_PARAGRAPH_\nDe nasjonale forskningsetiske komiteene startet arbeidet i 1990, etter at det i St.meld. nr. 28 (1988-1989) ble foresl\xc3\xa5tt \xc3\xa5 opprette tre forskningsetiske komiteer p\xc3\xa5 nasjonalt plan, en for medisin - NEM, en for naturvitenskap og teknologi - NENT, og en for samfunnsvitenskap og humaniora - NESH. Det dav\xc3\xa6rende Kirke-, utdannings. og forskningsdepartementet utformet mandat for komiteene. Det forskningsetiske komitesystemet i Norge er lovfestet i lov om behandling av etikk og redelighet i forskning fra 2006. Loven sl\xc3\xa5r fast prinsippet om at komiteer og utvalg skal v\xc3\xa6re faglig uavhengige statlige organer. Forskriften til forskningsetikkloven gir regler om oppnevning og saksbehandling i komiteer og utvalg._NEWLINE_Fra 1990 til og med 2012 l\xc3\xa5 komiteene under Norges forskningsr\xc3\xa5d, men fra 2013 ble de opprettet som selvstendig forvaltningsorgan underlagt Kunnskapsdepartementet. Komiteenes f\xc3\xb8rste direkt\xc3\xb8r er Espen Engh.\n_START_SECTION_\nMandat\n_START_PARAGRAPH_\nIf\xc3\xb8lge forskriften til forskningsetikkloven skal komiteene ha kompetanse innen juss og etikk i tillegg til fagkompetansen som er tilknyttet hver komit\xc3\xa9, samt lekrepresentanter. Komiteene m\xc3\xb8tes 4-6 ganger i \xc3\xa5ret. Kunnskapsdepartementet har fastsatt mandat for arbeidet i hver av de tre nasjonale komiteene. En sentral del av mandatet handler om \xc3\xa5 veilede og gi r\xc3\xa5d til forskere. NEM er ogs\xc3\xa5 klageorgan for vedtak fattet av en regional komite for medisinsk og helsefaglig forskning.\n_START_SECTION_\nSekretariat\n_START_PARAGRAPH_\nKomiteene har et felles sekretariat sentralt i Oslo. Hver komit\xc3\xa9 har en egen sekretariatsleder med forskningskompetanse. Sekretariatet utgir bladet Forskningsetikk og har redakt\xc3\xb8ransvar for nettstedet www.etikkom.no._NEWLINE_Forskningsetisk bibliotek er en nettbasert undervisningsressurs utviklet av De nasjonale forskningsetiske komiteene. Biblioteket inneholder artikler skrevet av fagfolk, diskusjonseksempler, litteraturreferanser og andre ressurser innen temaet forskningsetikk. Biblioteket har som form\xc3\xa5l \xc3\xa5 bidra til refleksjon og debatt omkring forskningsetiske sp\xc3\xb8rsm\xc3\xa5l. Forskningsetisk bibliotek ble lansert mai 2009, og inneholder mer enn 60 nyskrevne artikler om forskningsetiske emner.'